Aprob,

Lucian Nicolae BODE

Ministrul Interimar al Justiției

**REFERAT DE APROBARE**

a proiectului de Ordin al ministrului justiției pentru completarea Ordinului ministrului justiției nr. 2550/C/2006 privind aprobarea onorariilor minimale şi maximale pentru serviciile prestate de executorii judecătoreşti, cu modificările şi completările ulterioare

Stimate Domnule Ministru,

Prin Ordinul ministrului justiției nr. 2550/C/2006, modificat şi completat prin Ordinul ministrului justiției nr. 2561/C/2012, au fost aprobate onorariile minimale şi maximale pentru serviciile prestate de executorii judecătoreşti, aşa cum sunt prevăzute în anexa la ordinul menţionat, avându-se în vedere dispoziţiile art. 39 din Legea nr. 188/2000 privind executorii judecătoreşti, republicată, cu modificările şi completările ulterioare.

Uniunea Naţională a Executorilor Judecătoreşti supune atenţiei Ministerului Justiţiei necesitatea amendării normelor referitoare la onorariile minimale şi maximale pentru serviciile prestate de executorii judecătoreşti, în ceea ce priveşte regimul fiscal aplicabil onorariilor menţionate, în vederea asigurării unui tratament fiscal egal tuturor executorilor judecătoreşti, propunere formulată ca urmare a numărului semnificativ de informări primite din partea membrilor profesiei cu privire la aplicarea neunitară a dispoziţiilor legale menţionate, dispoziţii care nu prevăd dacă la stabilirea onorariului în limitele prevăzute de textele mai sus citate se ia sau nu se ia în calcul cuantumul taxei pe valoare adăugată.

Ministerul Finanţelor, în adresa cuprinzând punctul de vedere referitor la intenţia Ministerului Justiţiei de modificare a Ordinului ministrului justiției nr. 2550/C/2006, modificat şi completat prin Ordinul ministrului justiției nr. 2561/C/2012, apreciază că este necesară o intervenţie legislativă care să aibă ca obiect de reglementare completarea prevederilor referitoare la onorariile minimale şi maximale pentru serviciile prestate de executorii judecătoreşti, în contextul în care se doreşte ca, similar cu alte profesii liberale conexe justiţiei, onorariile pentru serviciile prestate de executorii judecătoreşti să nu includă taxa pe valoarea adăugată.

Din aceste motive, se impune în mod cert clarificarea normelor care reglementează onorariile minimale şi maximale pentru serviciile prestate de executorii judecătoreşti, în ceea ce priveşte regimul fiscal aplicabil onorariilor menţionate.

Astfel, a fost elaborat proiectul de Ordin al ministrului justiției pentru completarea Ordinului ministrului justiției nr. 2550/C/2006 privind aprobarea onorariilor minimale şi maximale pentru serviciile prestate de executorii judecătoreşti, cu modificările şi completările ulterioare, în sensul completării cu un nou articol care să prevadă faptul că onorariile prevăzute în anexa la ordin nu includ taxa pe valoarea adăugată, reglementare similară cu cea a altor profesii liberale conexe justiţiei.

Temeiul legal al proiectului de Ordin al ministrului justiției pentru completarea Ordinului ministrului justiției nr. 2550/C/2006 privind aprobarea onorariilor minimale şi maximale pentru serviciile prestate de executorii judecătoreşti, cu modificările şi completările ulterioare, îl reprezintă dispoziţiile art. 39 din Legea nr. 188/2000 privind executorii judecătoreşti, republicată, cu modificările şi completările ulterioare, precum şi prevederile art. 13 din Hotărârea Guvernului nr. 652/2009 privind organizarea şi funcţionarea Ministerului Justiţiei*.*